Ixef Amezwaru Awal ɣef tmiḍranin lferḥ, sbuɣurent mi ara yili wurar, weqbel ad yebdu wurar s iḍebbalen, ad d-krent ad sbuɣrent, akken diɣ sbuɣurent mi ara ad awin tislit neɣ mi ara d-taweḍ s axxam-is neɣ di lawan n tuqna n lḥenni. Ma d azenzi n lḥenni, ur iṭuqqet ara yettili-d kan di lawan n tuqna n lḥenni n yesli neɣ teslit, mi ḥebsent tbuɣarin, islan qnen lḥenni, ad yekker umedyaz ara t-izenzen, ad yawi tamedyazt-is ilmend n bab n tmeɣra d ilmend n twacult-is, tamedyazt-is yettawitt-id srid deg immi-s ɣer umeẓẓuɣ n imeferǧen, ur tesɛi ara allalen n uzawan ttilint kan teɣratin id-tawin tlawin. Mḥammed Ǧellawi yura-d deg udlis-ines ɣef tewsatin timesayin n tmedyazt n teqbaylit, d akken « azenzi n lḥenni d yiwen n yisem i d-yekkan si temlilit ger ssin imedyazen yettemxaṣamen s isefra zdat n tbaqit n lḥenni n yisli neɣ n teslit. Win id-yufraren i netta i wumi yenza lḥenni s wudem azamuli, d netta ara yawin tarzeft n uqelmun i d-tessewjed llal n tmeɣra i swayed d-tcebbeḥ tabaqit n lḥenni yeččuren s tmellalin akked kra n ṭẓidanin ».6